河復
作者：蘇軾
朝代：宋

paragraphs: 君不見西漢元光元封間，河决瓠子二十年。
鉅野東傾淮泗滿，楚人恣食黄河鱣。
萬里沙回封禪罷，初遣越巫沉白馬。
河公未許人力窮，薪芻萬計隨流下。
吾君盛德如唐堯，百神受職河神驕。
帝遣風師下約束，北流夜起澶州橋。
東風吹凍收微淥，神功不用淇園竹。
楚人種麥滿河淤，仰看浮槎棲古木。